
Bismillahirrahmanirraheem 


Shuru Allah ka naam le kar jo bada meharbaan aur nihayat raham wala hai. 


MAAH E RAJAB KI BIDA'ATEY 


ATEERAH E RAJAB 

Maah e rajab hurmat wale chaar mahino mein se ek hai, Arab door e jahalat mein 
is maah ki taazeem karte they aur is mein janwar zibah karte they jise "Ateerah" 
kaha jata tha aur eid ul azha ki qurbaani ki tarha ye cheez inke darmiyaan aam 
taur se raej thi, aagaaz e islam mein Nabi Sallallahu Alaihi Wa Sallam ne usko 
barkarar rakkha lekin baad mein ye mansookh ho gaya, Allama ibne qayyim al 
jauzi Rahimahullah "Tahzeeb Sunan Abu Dawood" mein imaam ibne Manzar 
Rahimahullah ka qaul nakal karte hai k: Arab jahiliyat k daur mein rajab k mahine 
mein janwar zibah karte they, aur baaz musalmano ne bhi ise kiya phir Aap 
Sallallahu Alaihi Wa Sallam ne is se mana kar diya aur farmaya: "LA FARA'A WALA 
ATEERAH" ye to na fara'a jayez hai aur na hi ateerah. 

Fara'a: janwar k pehle bacche ko kehte hai jise arab daur e jahalat mein apne 
butoo k naam par zibah karte they. 

Ateerah: rajab mein zibah kiye jaane wale janwar ko kehte hai. 

chunanche loog is mumaniyat ki wajah se is se baaz a gaye. 

lihaza rajab ka ateerah jayez nhi hai neez isme ahle jahiliyat ki mushbihat bhi hai 
jo mamnoo hai aur is liye bhi k zibah karna ibadat hai aur ibadat tofeeqi hai lekin 

is ka matlab ye nhi hai k maah e rajab mein mutlakan janwar zibah karna jayez nhi 
balke is se muraad ye hai k zibah karne wala jo ye aqeedah rakhta hai k wo rajab 
ka zabiha hai ya maah e rajab ki taazeem karte hue janwar zibah karta hai wo 
najayez hai. 


RAJBI UMRAH 


Baaz loog kasrat se is mahine mein umrah karte hai aur ye gumaan karte hai k is 
maah mein umrah ada karne ki degar mahino par fazilat aur khasusiyaat hai 
halanke khasusiyaat k sath maah e rajab mein umrah ada karna be asal wa be 
bunyaad hai kyunki aap Sallallahu Alaihi Wa Sallam se is baare mein koi hadees 
sabit nahi hai balke Aap Sallallahu Alaihi Wa Sallam ne apni zindagi mein chaar 
martaba umrah kiya hai aur unme se koi bhi rajab k mahine mein nhi kiya hai 
chunanche Arwah bin Zubair Razi Allahu Anhu ne masjid e nabawi k andar 
Abdullah bin Umar Razi Allahu Anhu k is qaul k: "Aap Sallallahu Alaihi Wa Sallam 
ne ek umrah rajab mein kiya tha" k baare mein hazrat Ayesha Razi Allahu Anha se 
pucha to Ayesha Razi Allahu Anha ne farmaya: "Allah ta’ala abu Abdur Rahman 
par raham farmaye Aap Sallallahu Alaihi Wa Sallam ne jo bhi umrah kiya hai mein 
us mein aap k saath hazir thi aur Aap Sallallahu Alaihi Wa Sallam ne kabhi bhi 
rajab k mahine mein umrah nhi kiya". (Sahih Bukhari) 

Agar rajab k mahine mein umrah karne ki koi farziyat hoti to Aap Sallallahu Alaihi 
Wa Sallam apni ummat ko us se zarur aagah farmate jesa k Aap ne ye bayan 
farmaya k: "Ramzan mein umrah karna hajj k barabar hai". (Sahih Bukhari wa 
Sahih Muslim) 

Lihaza har kisam ki fazilat aur khair wa bhalayi Nabi Sallallahu Alaihi Wa Sallam ki 
iqtada aur pervi karne mein hai aur Nabi Sallallahu Alaihi Wa Sallam ne rajab mein 
kabhi bhi umrah nhi kiya hai balke aap ne charo umreh hajj k mahine mein kiye 
hai, is liye umrah ka sab se afzal waqt maah e ramzan aur hajj k mahine hai is k 

alawa wo saal k bakya mahino ko ek dusre par koi fazilat nhi hai khawah wo rajab 
ka mahina ho ya koi aur mahina ho. 

Neez ibadato ko aese aukaat k sath khaas karne jinki shariyat ne takhsees nhi ki 
hai jayez nhi hai kyunki kisi shaks ko ye ikhtiyaar hasil nhi hai sirf Allah aur uske 
Rasool Sallallahu Alaihi Wa Sallam hi kisi ibadat ko kisi waqt k sath khaas kar sakte 
hai. 


RAJBI SIYAAM WA QAYAAM 


Maah e Rajab k andar aejaad kardah bida’ato mein se khasusiyat k saath is 
mahine mein siyaam ya qayaam ka ehtamaam karna bhi hai, iska ehtamaam karne 
wale aesi hadeeso ka Sahara lete hai jinme se kuch hadeese zaeef aur aksar 
hadeese mouzu (manghadat) hai. 

Sheikhul islam ibne taimiyah Rahimahullah farmate hai: "Rajab aur shabaan k 
mahine ko ek saath rooze ya aetakaaf k liye makhsoos karne k baare mein Nabi 
Sallallahu Alaihi Wa Sallam aap ke Sahaba Razi Allauhu Anhum aur Aa'imma e 
muslimeen se koi cheez warid nhi hai balke Sahih Bukhari wa Muslim mein sabit 
hai k Rasool Allah Sallallahu Alaihi Wa Sallam shabaan ka roza rakhte they aur saal 
mein shabaan se zayada kisi aur mahine mein (nafli) rozey nhi rakhte they albatta 
jaha tak rajab k rooze ka talluq hai to uski saari hadeese zaeef balke mauzu hai, 
Ahle ilm inme se kisi bhi hadees par aetamaad nhi karte hai aur wo is zaeef k 
qabeel se nhi hai jo fazail k andar bayan ki jaati hai balke wo aam taur se ghadi hui 
jhooti hadeese hai". (Majmua E Fatawa25/290-291) 

Allama ibne Rajab Rahimahullah farmate hai: "maah e rajab k rooze ki fazilat mein 
Nabi Sallallahu Alaihi Wa Sallam aur aap k Sahaba e Kiraam Razi Allahu Anhum se 
koi cheez sahih sabit nhi hai". (Lataiful ma'arif safa no. 140) 

aur Hafiz ibne Hajar Rahimahullah farmate hai: "Maah e rajab ki fazilat ya is ke 
rooze ki fazilat ya is k kisi makhsoos din k rooze ki fazilat ya is mahine mein kisi 
makhsoos raat ka qayaam karne ki fazilat mein koi sahih hadees warid nhi hai jo 
qabil e hujjat ho mujhse pehle Imam Abu Ismaeel al Harvi Rahimahullah ne bhi isi 
baat ki sarhat ki hai". (Tabiyeenal ajaba bima wa radafi fazal rajab safa no. 5) 

Allama ibne Qayyim al Jauzi Rahimahullah nafli rooze k silsile mein Nabi Sallallahu 
Alaihi Wa Sallam k tareeqekaar ka zikr karte hue kehte hai: "Aap Sallallahu Alaihi 
Wa Sallam ne musalsal teen mahino- Rajab, Shabaan aur Ramzan ka rooza nhi 
rakha hai jesa k kuch loog karte hai na hi aapne kabhi rajab ka rooza rakha hai aur 
na hi uske rooze ko pasand farmaya hai balke aap se uske rooze ki mumaniyat se 
talluq hadees marvi hai Jise ibne Maja ne zikr kiya hai". (Zaadul maad jild 2 safa 
no. 64) 

Neez Sahaba E kiraam Razi Allahu Anhum ki ek jamaat se rajab k rooze ki karahat 
marvi hai yaha tak k umar farooq Razi Allahu Anhu rajab k mahine mein rooza 
rakhne wale ko durra lagate they jab tak k wo khane k liye bartan mein apna 
haath na rakhde, aur kehte they: rajab kya hai? rajab ki ahle jahiliyat taazeem kiya 
karte they, jab islaam ka zamana aya to use chood diya gaya. 

Ulama e Salaf k mazkoora kalaam se ye wazey ho jata hai k maah e rajab mein 
khasusiyaat k saath siyaam wa qayaam karna be asal hai aur ise rooze k liye khaas 
karne mein iski taazeem lazim aati hai jo ahle jahiliyat ki mushabihat hai aur jo kisi 
qaum ki mushabihat ikhtiyaar karta hai uska shumaar usi mein hota hai, neez ye 
deen k andar ek bida’at hai kyunki aap ne iska hukam nahi farmaya aur na hi ise 
khulafa e rashideen, degar sahaba e kiraam, tabayi aur salaf saliheen ne kiya hai, 
aur is silsile mein warid nasoos mauzu aur zaeef hone par jamhoor ulama ka 
ittefaaq hai. 

SALATUR RAGAA’IB 


Maah e rajab ki bida'ato mein se ek salatur ragaa'ib bhi hai jo maah e rajab ki 
pehli jume'raat ka rooza rakhne k baad pehle juma ki raat ko magrib aur isha ki 
namaz k ma'baeen padhi jati hai. 

Is bida'at ko sar anjaam dene k liye ek aesi hadees ka Sahara liya jata hai jo 
mutafakka taur par mauzu (manghadat, khud saakhta) hai, ye namaz 12 rakaat 
hai, har rakaat mein surah fatiha k baad 3 martaba surah qadr aur 12 martaba 
surah ikhlaas padhi jati hai, har 2 rakaat par salaam phera jata hai namaz se 
faragat k baad 70 baar Darood Shareef padha jata hai aur is ke baad 2 sajdeh kiye 
jaate hai aur har 1 sajdeh mein 70 baar (SUBBUHUN KUDDOOSUN RABBUNA WA 
RABBUL MALAAA'IKATU WARRUH) padha jata hai, is k baad apni haajat ka sawal 
kiya jaye to haajat puri ho jayegi phir is namaz ki wo fazilate bayan ki gayi hai jo 
bazaat e khud us hadees k batlaan ka pata deti hai, masalan us shaks k saare 
gunah bakhsh diye jayege khuwah samandar k jhaag k barabar ho, qayamat k din 
wo apne ahle khana k 7 loogo ki shifa'at karega, azaab e qabr se nijaat payega, 
medaan e mehshar mein wo namaz uske sar par saaya kafan hogi. Is hadees ko 
Allama ibne jauzi Rahimahullah ne al mauzuaat mein zikr kiya hai. 

Salatur ragaa'ib sabse pehle baitul muqaddas mein 480 hijri k baad aejaad ki gayi 
is se pehle kisi ne bhi is namaaz ko nhi padha. (Al hawadas wa al bada'a laabi bakr 
al tartooshi) 

Is namaz k bida'at aur gair sharayi amal hone mein koi shak wa shubah nhi 
khasusan jab k ye namaz karoon mafzala k baad aejaad ki gayi hai, na to ise Nabi 
Sallallahu Alaihi Wa Sallam ne padha, na aap k sahaba Razi Allahu Anhum mein se 
kisi ne, na tabayi, na taba tabayi aur na hi salaf saaliheen Rahimahullah ne, 
halanke wo baad mein aane wale loogo se kahi zayada khair wa neki k harees 
they. 

Sheikhul islam ibne Taimiyah Rahimahullah farmate hai: "Salatur ragaa'ib ki koi 
asal nhi hai balke ye no aejaad karda (bida'at) hai lihaza ye na jamaat k saath 
padhna mustahab hai aur na hi infiraadi taur par, balke sahih muslim mein sabit 
hai k Nabi Sallallahu Alaihi Wa Sallam ne juma ki raat ko qayam karne k liye aur 
juma k din ko roza rakhne k liye khaas karne se mana farmaya hai aur is silsile 
mein jo asar zikr kiya jata hai uske jhoot aur manghadat hone par ulama muttafiq 
hai, salaf aur aa'imma ne sirey se is ka zikr hi nhi kiya hai". (Majmua E Fatawa 
23/132) 

Neez aap Rahimahullah farmate hai: "Aa'imma e deen is baat par muttafiq hai k 
salatur ragaa'ib bida'at hai na to ise Rasool Allah Sallallahu Alaihi Wa Sallam ne 
masnoon karaar diya aur na hi aapke khulafa ne aur na hi aa'imma e deen 
masalan imam malik, shafi, ahmad, abu hanifa, soori, ouzayi wagaira 
Rahimahullah mein se kisi ne bhi ise mustahab nhi samjha hai, aur is k baare mein 
jo hadees marvi hai wo hadees ki maarfat rakhne walo ki nazar mein mutafakka 
taur par jhoot hai". (Majmua E Fatawa 23/134) 

Imam Nouvi Rahimahullah se salatur ragaa'ib k bare mein daryafat kiya gaya k wo 
sunnat hai ya bida'at? to aap ne jawab diya: ye ek kabeeh aur sakht 
napasandeeda bida'at, aur munkir baato par mushtamil hai, lihaza is ko tark 
karna, is se kinara kushi ikhtiyaar karna aur uske karne wale par nakeer karna 
zaruri hai, bahut se mumalik mein iske karne walo ki kasrat se dhooke mein nahi 
padna chahiye aur na hi is baat se dhooke mein aana chahiye k ye bida'at 
"Quwatul Quloob" aur "Ahya e uloomuddeen" wagaira kitabao mein mazkoor hai 
kyunki bila shubah ye ek batil bida'at hai, aur sahih hadees mein Nabi Sallallahu 
Alaihi Wa Sallam ne farmaya: "jis ne hamare is amr (deen) mein koi aesi cheez 
aejaad ki jo is se nhi hai to wo mardood (na kabil e kabool) hai". (Fatawa E Nouvi 
safa 40) 

Imam ibne Qayyim Rahimahullah farmate hai: "Isi tarha rajab k pehle juma ki raat 
ko salatur ragaa'ib padhne ki hadeese Nabi Sallallahu Alaihi Wa Sallam par jhoot 
ghadi hui hai". (Al munaarul muneef safa no. 95) 

Maloom hua k rajab k pehle juma ki raat ko padhi jane wali namaz ek 
napasandeeda aur kabeeh tareen bida’at hai ise na Rasool Allah Sallallahu Alaihi 
Wa Sallam ne masnoon kiya hai aur na aap k khulafa e rashideen mein se kisi ne 
aur na hi aap k sahaba Razi Allahu Anhum wa tabayi aur mashoor aa'imma e deen 
mein se kisi ne ise mustahab samjha hai, jabke wo loogo mein sab se jayada khair 
wa bhalayi aur fazail Amaal k harees they. 


JASHN E SHAB E ISRA WA MERAAJ 


Rajab k mahine mein anjaam di jaane wali munkir bida'ato mein se is ki 27vi shab 
ko isra wa meraaj ka jashan manana hai, jis k andar aesi ibadate ki jati hai jis k 
baare mein Allah ta'ala ne koi daleel nahi utaari hai, is raat ko jashan manana aur 
use mukhtalif ibadato k liye khaas karne ke aetabaar se galat hai: 

Awwalan: Isra wa meraaj ka waqiya jis raat ko paish aya uski tareek is k mahine 
aur saal ki ta'een ki koi daleel nahi, is silsile mein ulama ne 10 se zayed aqwaal par 
ikhtilaaf kiya hai is liye ise maah rajab ki 27vi raat k sath khaas karna be asal wa be 
buniyaad hai. 

Saniyan: Agar is raat ki ta'een sabit bhi ho jaye tab bhi hamare liye jayez nhi k 
hum is raat mein koi aesi ibadat kare jise Allah aur uske Rasool Sallallahu Alaihi 
Wa Sallam ne mashroo nahi kiya hai, chunanche ye sabit anhi hai k Aap Sallallahu 
Alaihi Wa Sallam ne is raat ko jashan manaya hai ya ise kisi ibadat k saath khaas 
kiya hai, isi tarha aap k baad aap k khulafa e rashideen aur degar sahaba e kiraam 
Razi Allahu Anhum ne bhi ise nahi manaya hai, agar is ka jashan manana mashroo 
hota to Rasool Allah Sallallahu Alaihi Wa Sallam ise apne qaul ya fael k zariye 
ummat k liye zarur bayan karte aur agar is tarha ki koi cheez hui hoti to wo 
maroof wa mash'hoor hoti aur use sahaba e kiraam Razi Allahu Anhum hum tak 
zarur nakal karte, kyunki unhone Nabi Sallallahu Alaihi Wa Sallam k mutalliq har 
us cheez ko hum tak nakal kiya hai jis ki ummat ko zarurat hai is mein kisi kism ki 


9 


Maah E Rajab Ki Bida'atey 


kami nhi ki hai balke wo loog har bhalayi ki taraf sabkat karne wale they agar is 
raat ko jashan manana mashroo hota to wo is mein pehal karne wale hote lihaza 
unke baad aane wale kisi shaks k liye jayez nhi hai k wo islaam k andar koi aesi 
cheez aejaat kare jise unhone nahi kiya hai. 

Salisan: Is jashan k andar mukhtalif unwa'a wa iksaam k munkiraat wa gair sharai 
umoor anjaam diye jaate hai aur tajjub khaiz baat ye hai k is jashan ko manane 
wale aksar aese loog hote hai jo shariyat k wajibaat tak ka ehtamaam nahi karte, 
baaz to bilkul namaz nahi padhte aur baaz masjido mein namaz ba jamat k liye 
hazir nahi hote lekin in bida'ato mein bahut sargarmi ka muzahira karte hai. 

Lihaza ye deen e islaam ka hissa nahi hai, balke ye deen k andar ziyadati aur aesi 
shariyat ka aejaat hai jis ka Allah ta'ala ne hukm nahi diya hai, aur Allah k 
dushmanaan yahood o nasaara ki inke apne deen k andar kami baishi karne aur 
usme bida'at aejaad karne mein mushabihat hai, neez is se deen mein nuks wa 
kami aur is par ye ittehaam lazim ata hai k wo kaamil nahi hai aur aesa shaks 
zubaan e haal se ye kehta ahi k NAUZU BILLAH Muhmmad Sallallahu Alaihi Wa 
Sallam ne tableegh e Risalat mein khayanat se kaam liya hai isi tarha is k andar 
bahut se ahadees e Rasool Sallallahu Alaihi Wa Sallam ki sareeh mukhalifat hai jin 
mein deen k andar bida'at aejaad karne se daraya gaya hai. 


RAJAB K KUNDEY 


Bahut se loog is mahine mein imam Jaafar saadiq k naam k kundey bharte hai aur 
is ko sabit karne k liye ek jhooti kahani ka Sahara lete hai jis ka ma hasal ye hai k 
madina munawwara mein ek gareeb lakkadharey ki biwi ne jo wazeer k ghar 
jhaadu deti thi ek din mehal k darwaze k paas imam Jaafar bin muhammad ko 
apne sathiyo se farmate hue suna k jo shaks aaj 22 rajab ko naha dho kar mere 
naam k kundey bhare, phir Allah se jo bhi dua mange kubool hogi warna qayamat 
k din wo meri girebaan pakad le, chunanche us lakkadhaaran ne aesa hi kiya aur 


10 


Maah E Rajab Ki Bida'atey 


us ka shohar bahut sa maal le kar wapas loota aur ek shandaar mehal taameer 
karke rehne laga aur wazeer ki biwi ne kundey ki haqeeqat tasleem karne se 
inkaaar kar diya to uske shohar ki wazarat chali gayi phir jab usne tauba ki aur 
kundey ki haqeeqat ko tasleem kar liya to uski wazra'rat bahaal ho gayi, uske baad 
badshah aur uski qaum k loog har saal dhoom dhaam se kunday manane lage. 

Is farzi kahani ko agar sharayi hesiyat se dekha jaye to pata chalta hai k is mein ek 
shirkiya amal ki dawat di gayi hai kyunki usmein Gair Allah (Imam Jaafar saadiq) k 
naam ki nazar wa niyaaz di jati hai aur Gair Allah k naam ki nazar wa niyaaz karna 
shirk hai is liye k nazar maan'na ibadat hai aur ibadat sirf Allah ta'ala k liye 
makhsoos hai ise kisi dusre k liye anjaam dena Allah ta'ala k saath shirk hai lihaza 
kisi Nabi, wali, buzurg, peer wagaira k liye nazar maanna shirk hai aur wo nazar 
baatil hai usko pura karna jayez anhi hai, Nabi Sallallahu Alaihi Wa Sallam ne 
irshaad farmaya: "jo shaks ye nazar maane k wo Allah ta'al ki ita'at karega use 
chahiye k apni nazar puri kar k Allah ki ita'at kare, aur jo shaks Allah ta'ala ki 
nafarmani ki nazar maane to use chahiye k Allah ki nafarmani na kare yani apni 
nazar puri na kare." (Sahih Bukhari) 

Isi tarha is kahani k andar 22 rajab ko kundey karne ki baat kahi gayi hai jis ka 
imam Jaafar saadiq k yaum e pedaish ya wafaat se koi talluq nhi hai kyunki rajab k 
mahine mein na unki pedaish hui hai aur na wafaat, neez madina k andar jis 
wazarat aur badshahat ka zikr kiya gaya hai to taareekh mein uska koi zikr nahi 
milta, balke imam Jaafar sadiq k door e hayaat mein musalmano ka darul khalifa 
ya to damishk mein raha hai ya bagdaad mein, galiban ye shirkiya rasm degar 
rasoom ki tarah shiyo se sunniyo k yaha a gayi hai, jo haqeeqat mein jalilul qadr 
Sahabi Hazrat e Muaviyah Razi Allahu Anhu k yaum e wafaat (22 rajab) par 
khushi manate hai lekin is par parda daalne k liye lakkadhaarey ka afsaana taraash 
liya hai. 

Isi tarha rajab k kundey bharne wale us dauraan Allah ta'ala ki halaal kardah cheez 
goosht aur machli khane se parhaiz karte hai, jo Allah ta'ala k is farman k khilaaf 
warzi hai: (YAA AYYUHAL LAZEENA AAMANU LA TUHARRIMU TAYYIBAATI MA 

AHAL LALLAHU LAKUM) Ae emaan walo Allah ta'ala ne jo pakeeza cheezey 
tumhare waaste halal ki hai unko haraam mat karo. (Surah Maidah Surah no. 5 
Ayat no. 87) 


Allah ta'ala se dua hai k Allah ta'ala hamari is bida’at se hifazat farmaye aur jo 
hamare bhai is bida'at mein mubtala hai Allah ta'ala unhe hidayat de aur Siraat E 
Mustaqeem par hum sabko jama farmaye aur Allah ta'ala is kitab ko hamare liye 
Sadqa e Jaariya banaye. (Aameen Ya Rabbal Alameen) 

